b'\n_START_ARTICLE_\n\xc5\xa0ipan\n_START_SECTION_\nZemljopisne zna\xc4\x8dajke\n_START_PARAGRAPH_\nOtok \xc5\xa0ipan pripada maloj skupini otoka pored Dubrovnika, nazvanoj Elafitski otoci. Iako je povr\xc5\xa1ine svega 16 \xc4\x8detvornih kilometara, du\xc5\xbeine pribli\xc5\xbeno 9 kilometara, a \xc5\xa1irina varira izme\xc4\x91u 2 i 3 kilometra, ipak je najve\xc4\x87i otok u skupini. Dinarskog je smjera pru\xc5\xbeanja, a na njemu se nalaze samo dva ve\xc4\x87a naselja:\xc5\xa0ipanska Luka na zapadnoj i Su\xc4\x91ura\xc4\x91 na isto\xc4\x8dnoj strani otoka._NEWLINE_Nekad je naseljena bila Pakljena, a kronike spominju i naselja Sutuliju, Frajgu, \xc5\xa0ilovo Selo. _NEWLINE_Ime je otoka gr\xc4\x8dkoga podrijetla (gr\xc4\x8d. \xce\xb3\xcf\x85\xcf\x80\xce\xb1\xce\xbd\xce\xbf\xce\xbd, gypanon), a zna\xc4\x8di orlovo gnijezdo.\n_START_SECTION_\nPovijest\n_START_PARAGRAPH_\nU drugoj polovici 15. stolje\xc4\x87a prvi se puta spominje se obitelj Sagroevi\xc4\x87-Stjepovi\xc4\x87-Krivonosovi\xc4\x87-Sko\xc4\x8dibuha koja ozna\xc4\x8duje po\xc4\x8detak povezanosti \xc5\xa0ipana s Dubrovnikom. Iako neki njihovo podrijetlo ve\xc5\xbeu uz Hercegovinu, prema drugim se izvorima to prezime na \xc5\xa0ipanu spominje i prije pada Bosne pod tursku vlast 1463. Dva se brata, Antun i Stijepo Sagroevi\xc4\x87-Krivonosovi\xc4\x87, spominju po\xc4\x8detkom 16. stolje\xc4\x87a, a zabilje\xc5\xbeena su i imena njihovih devet potomaka. Svi su bili vezani za pomorstvo i plovili \xc4\x8ditavim Mediteranom pa i \xc5\xa1ire, do obala Engleske i Nizozemske. Zbog \xc4\x8destih okr\xc5\xa1aja s gusarima i drugih opasnosti takav je \xc5\xbeivot bio rizi\xc4\x8dan i uzimao \xc5\xbertve pa su u kona\xc4\x8dnici pre\xc5\xbeivjela samo dva sina, Vice, koji \xc4\x87e postati najugledniji predstavnik trgova\xc4\x8dkog stale\xc5\xbea svog vremena, i Marin, sve\xc4\x87enik koji je \xc5\xbeivot proveo u Napulju i Dubrovniku._NEWLINE_Procvat je \xc5\xa0ipan do\xc5\xbeivio za vrijeme Dubrova\xc4\x8dke Republike kada su glavne i najsna\xc5\xbenije djelatnosti bile brodogradnja, pomorstvo, maslinarstvo, ribarstvo i vinogradarstvo. _NEWLINE_Knez na \xc5\xa0ipanu je bio me\xc4\x91u ostalim Ivan Franatica Sorko\xc4\x8devi\xc4\x87, hrvatski pjesnik, prevoditelj i diplomat. Nakon velikog potresa, a zatim i po\xc5\xbeara u kojima je u 17. stolje\xc4\x87u stradao Dubrovnik, gospodarstvo po\xc4\x8dinje propadati. Najte\xc5\xbee je stanje zabilje\xc5\xbeeno za vrijeme velike gospodarske krize u 20. stolje\xc4\x87u popra\xc4\x87eno sna\xc5\xbenom emigracijom. Ve\xc4\x87im ulaganjima u posljednjih desetak godina situacija se popravlja i otok ponovno do\xc5\xbeivljava revitalizaciju._NEWLINE_Godine 2001. otok je prigodom desete obljetnice utemeljenja Fondacije Arch Su\xc4\x91ura\xc4\x91 posjetila Francesca von Habsburg s predstavnicima Fondacije i njezinim gostima. Istog ljeta \xc5\xa0ipansku Luku posjetila je monega\xc5\xa1ka princeza Carolina od Monaca sa suprugom Ernstom Augustom od Hannovera te djecom Andreom, Pierrom, Charlottom i Alexandrom. Jahta Pachta III. usidrila se u blizini prolaza Harpoti. Tako\xc4\x91er je isto mjesto istog ljeta posjetio belgijski kralj Albert II. s kraljicom Paolom. Zanimao se za kupnju dvorca Glavi\xc4\x87, ali je odustao jer je \xc5\xbeelio ku\xc4\x87u na samoj morskoj obali.\n_START_SECTION_\nGospodarstvo\n_START_PARAGRAPH_\nOd nekada\xc5\xa1njih gotovo 7000 stanovnika danas na otoku \xc5\xbeivi njih svega 450 uglavnom starije \xc5\xbeivotne dobi. \xc4\x8citav je otok prekriven mediteranskom vegetacijom, a izmjenjuju se makija, \xc5\xa1ume alepskog bora i kamenjar. Na prostorima koje je kultivirao \xc4\x8dovjek dominiraju masline, smokve, vinova loza, mogranji i roga\xc4\x8d, a navedene kulture sve vi\xc5\xa1e nestaju jer ih nema tko obra\xc4\x91ivati. Godine 1999. zabilje\xc5\xbeen je rekordan urod maslina. Prera\xc4\x91eno je 115 930 kg, od \xc4\x8dega na Su\xc4\x91ur\xc4\x91u 39 600, a u \xc5\xa0ipanskoj Luci 76 330. Iste godine zapo\xc4\x8dela je izgradnja uljare, te je na mjestu nekada\xc5\xa1nje su\xc4\x91urske mlinice otvorena konoba. Idu\xc4\x87e godine zapo\xc4\x8deli su radovi na obnovi podru\xc4\x8dne osmorazredne \xc5\xa1kole i \xc5\xbeupne ku\xc4\x87e u \xc5\xa0ipanskoj Luci. Godine 2001. ure\xc4\x91eno je parkirali\xc5\xa1te na Su\xc4\x91ur\xc4\x91u i proradila prva pekarnica u \xc5\xa0ipanskoj Luci i pizzerija u Su\xc4\x91ur\xc4\x91u. Tako\xc4\x91er je sanirana riva i spojena obala u \xc5\xa0ipanskoj Luci.\n_START_SECTION_\nKulturno blago\n_START_PARAGRAPH_\nNa ovom malom prostoru nalaze se 42 stara ljetnikovca i 34 crkve; dokaz da je ova oaza mira i ljepote bila prepoznata kao mjesto ladanja dubrova\xc4\x8dke vlastele. Iako su mnogi zapu\xc5\xa1teni, obnovljen je dvorac obitelji Vice Stjepovi\xc4\x87a-Sko\xc4\x8dibuhe. Predromani\xc4\x8dka ranosrednjovjekovna crkvica u Su\xc4\x91ur\xc4\x91u posve\xc4\x87ena sv. Stjepanu, koju je dao izgraditi hrvatski kralj Stjepan Miroslav, obnovljena je 2012. godine. Na uzvisini Pakljena nalazi se crkvica, te se pru\xc5\xbea odli\xc4\x8dan pogled na cijeli otok. S uzvisine se mogu vidjeti lanci brda Dubrova\xc4\x8dkog primorja, otoci Jakljan i Mljet, poluotok Pelje\xc5\xa1ac, brda povi\xc5\xa1e Rijeke dubrova\xc4\x8dke, gru\xc5\xa1ki neboderi i dubrova\xc4\x8dko brdo Sr\xc4\x91. Prilikom radova na trajektnom pristani\xc5\xa1tu 1997. godine prona\xc4\x91en je anti\xc4\x8dki brod s dijelovima amfora i drugog brodskog posu\xc4\x91a. U mjestu \xc5\xa0ipanska Luka nalaze se na jednoj sada privatnoj ku\xc4\x87i predromani\xc4\x8dki pleteri, te u maslinicima prapovijesne gomile.\n_START_SECTION_\nLjetnikovac Vice Stjepovi\xc4\x87a-Sko\xc4\x8dibuhe\n_START_PARAGRAPH_\nVidi glavni \xc4\x8dlanak: Ljetnikovac Vice Stjepovi\xc4\x87a-Sko\xc4\x8dibuhe na \xc5\xa0ipanu _NEWLINE_Gradnja ljetnikovca zapo\xc4\x8deta u velja\xc4\x8di, a zavr\xc5\xa1ena u prosincu 1563. godine. Gra\xc4\x91en je od kor\xc4\x8dulanskog kamena, a cigla je bila dovezena iz Kupara. Ve\xc4\x87i je objekt bio namijenjen stanovanju obitelji, a manja je ku\xc4\x87a sagra\xc4\x91ena za obiteljskog redovnika. Kapelica uz ju\xc5\xbeni dio obiteljske zgrade bila je posve\xc4\x87ena svetom Tomi. Kompleks koji je u potpunosti zavr\xc5\xa1en krajem 16. stolje\xc4\x87a obuhva\xc4\x87ao je obiteljsku ku\xc4\x87u, dvije kule na tri kata(za obranu od gusara), vrt sa \xc5\xa1etnicom pravokutnog oblika, crkvicu, lo\xc5\xbee, mlinicu, cisterne u ku\xc4\x87i i u kuli, spremi\xc5\xa1ta, paviljon na teraci, most i utvr\xc4\x91eni ulaz. _NEWLINE_U ljetnikovcu se nalazi renesansni pravokutni kamin s o\xc4\x8duvanom \xc5\xa1tukodekoracijom nape (\xc5\xa1to je izuzetak na dubrova\xc4\x8dkom podru\xc4\x8dju!), elegantni renesansni kameni umivaonik reljefno oblikovanih rubova i raritetan primjer jedinog sa\xc4\x8duvanog drvenog balkona na podru\xc4\x8dju Mediterana iz 16. stolje\xc4\x87a . Uz ovaj ljetnikovac su ru\xc5\xa1evine ljetnikovca Getaldi\xc4\x87a.\n_START_SECTION_\nPromet\n_START_PARAGRAPH_\nOtok je s kopnom povezan trajektnom linijom Dubrovnik - Lopud- Su\xc4\x91ura\xc4\x91. Brodskom linijom Dubrovnik - Kolo\xc4\x8dep - Lopud - Su\xc4\x91ura\xc4\x91 - \xc5\xa0ipanska Luka. Otok je tako\xc4\x91er povezan brzom linijom sa otokom Mljetom. Sredinom srpnja 2011. odlu\xc4\x8deno je da trajekt ne vozi do \xc5\xa0ipanske Luke, nego plovidbu po\xc4\x8dinje i zavr\xc5\xa1ava u Su\xc4\x91ur\xc4\x91u. Ta je odluka donesena zbog neisplativosti i smanjenja tro\xc5\xa1kova. Izgradnja trajektnog pristani\xc5\xa1ta u Su\xc4\x91ur\xc4\x91u dovr\xc5\xa1ena je 18. prosinca 1997., a financirali su ju Ministarstvo obnove i razvitka i Fond za razvoj otoka iznosom od 4 500 000 kn._NEWLINE_Dva najve\xc4\x87a naselja na otoku me\xc4\x91usobno povezuje 5,2 km duga dr\xc5\xbeavna cesta D122. Dubrova\xc4\x8dko autobusno poduze\xc4\x87e Libertas uvelo je 22. listopada 1998. redovnu liniju \xc5\xa0ipanska Luka-Su\xc4\x91ura\xc4\x91, kojom su povezana jedina dva naselja na otoku. Prometuje omanji autobus, a uglavnom slu\xc5\xbei za prijevoz \xc5\xa1kolske djece.\n_START_SECTION_\n\xc5\xa0port\n_START_PARAGRAPH_\nU Su\xc4\x91ur\xc4\x91u djeluje vaterpolski klub Taurus, a u \xc5\xa0ipanskoj Luci \xc5\xa0ipan koji je 2000. osvojio Tre\xc4\x87u hrvatsku vaterpolsku ligu.'